SL Uradni list Evropske unije L 54/28

ODLOČBA NADZORNEGA ORGANA EFTA

št. 378/06/COL

z dne 6. decembra 2006

o karti območij, ki so upravičena do pomoči, in stopnjah pomoči (Islandija)

NADZORNI ORGAN EFTA (1) JE –

ob upoštevanju Sporazuma o Evropskem gospodarskem prostoru (2) in zlasti členov 61 do 63 ter Protokola 26 k Sporazumu,

ob upoštevanju Sporazuma med državami Efte o ustanovitvi nadzornega organa in sodišča (3) ter zlasti člena 24 Sporazuma,

ob upoštevanju člena 1(3) dela I in člena 4(3) dela II Protokola 3 k Sporazumu o nadzornem organu in sodišču,

ob upoštevanju Smernic Nadzornega organa (4) o uporabi in razlagi členov 61 in 62 Sporazuma EGP in zlasti poglavja 25.B o „Državni regionalni pomoči 2007–2013“ Smernic,

ob upoštevanju naslednjega:

I. DEJSTVA

1. Postopek

Z dopisom predstavništva Islandije pri Evropski uniji z dne 10. julija 2006, s katerim je bil posredovan dopis ministrstva za finance z dne 7. julija 2006, ki ju je Nadzorni organ prejel in evidentiral 11. julija 2006 (dok. št.: 380966), so islandski organi v skladu s členom 1(3) dela I Protokola 3 k Sporazumu o nadzornem organu in sodišču priglasili novo karto območij, ki so upravičena do pomoči, in stopnje pomoči na Islandiji, ki bodo veljali od 1. januarja 2007 do 31. decembra 2013. Priglasitev je temeljila na novi klasifikaciji NUTS Islandije na dve regiji na ravni NUTS III in je bila predložena s pridržkom, da Eurostat odobri predlog islandske vlade za sprejetje take nove klasifikacije.

Z dopisom z dne 13. julija 2006 (dok. št.: 381227) je Nadzorni organ obvestil islandske organe, da se ne more opredeliti glede predlagane karte brez potrditve, da je Eurostat uradno odobril predlog o klasifikaciji Islandije na dve regiji na ravni NUTS III.

Z dopisom predstavništva Islandije pri Evropski uniji z dne 20. oktobra 2006, s katerim je bil posredovan dopis ministrstva za finance z dne 20. oktobra 2006, ki ju je Nadzorni organ prejel in evidentiral 25. oktobra 2006 (dok. št.: 395420), so islandski organi priglasili Nadzornemu organu spremembo karte regionalnih pomoči za Islandijo, ki je bila priglašena za obdobje 2007–2013.

Z dopisom z dne 25. oktobra 2006 (dok. št.: 396970) je Nadzorni organ od islandskih organov zahteval predložitev nekaterih dodatnih informacij.

Z dopisom ministrstva za finance z dne 16. novembra 2006 (dok. št.: 398727) so bile Nadzornemu organu predložene dopolnilne informacije.

2. Ozadje

Z dopisom Nadzornega organa predstavništvu Islandije pri Evropski uniji z dne 6. aprila 2006 (dok. št.: 369212) so bili islandski organi obveščeni, da je Nadzorni organ sprejel nove smernice o državni regionalni pomoči za obdobje 2007–2013 v obliki novega poglavja 25.B Smernic o državni pomoči.

Poleg tega je Nadzorni organ v skladu s členom 1(1) dela I Protokola 3 k Sporazumu o nadzornem organu in sodišču predlagal, da islandski organi sprejmejo ustrezne ukrepe, opredeljene v poglavju 25.B.8 Smernic o državni pomoči (5).

Z dopisom predstavništva Islandije pri Evropski uniji z dne 11. aprila 2006, ki ga je Nadzorni organ prejel in evidentiral 12. aprila 2006 (dok. št.: 369986), so islandski organi sprejeli predlagane ustrezne ukrepe.

V novem poglavju 25.B Smernic o državni pomoči je opredeljeno, da se nacionalna pomoč za naložbe lahko dodeli za pospeševanje gospodarskega razvoja nekaterih regij, ki so v neugodnem položaju. Da bi države Efte lahko dodelile tako pomoč, mora biti priglašena karta območij, ki so upravičena do pomoči, to pa mora odobriti Nadzorni organ.

V novem poglavju 25.B Smernic o državni pomoči je določeno, da so regije z nizko gostoto prebivalstva, ki so bile že na začetku opredeljene kakor regije na ravni NUTS III (6) z manj kakor 12,5 prebivalca na kvadratni kilometer, lahko vključene v karti. Vendar je celotna Islandija v skladu s trenutnim sistemom klasifikacije NUTS opredeljena kot regija na ravni NUTS III (in tudi kot regija na ravni NUTS I ter NUTS II). Gostota prebivalstva Islandije je manj kot 12,5 prebivalca na kvadratni kilometer (7). Glede na posebni demografski vzorec Islandije se je Nadzorni organ odločil določiti pokritost prebivalstva na osnovi regij na ravni NUTS IV z nizko gostoto prebivalstva. 31,6 % islandskega prebivalstva živi v takih regijah, v katerih je gostota prebivalstva manj kot 12,5 prebivalca na kvadratni kilometer. Nacionalna pokritost prebivalstva je torej 31,6 %.

Vendar je Nadzorni organ glede na prihodnjo reformo klasifikacije NUTS Islandije v novem poglavju 25.B Smernic o državni pomoči (8) izrecno predvidel, da se karta območij, ki so upravičena do pomoči, lahko opredeli na osnovi regij na ravni NUTS III, če bi bila v Islandiji uvedena več kakor ena regija na ravni NUTS III.

Z dopisom islandskih organov z dne 25. oktobra 2006 je bil Nadzorni organ obveščen, da je Eurostat odobril novo klasifikacijo NUTS Islandije na osnovi dveh regij NUTS III, ki začne veljati s 1. januarjem 2008.

3. Opis predlaganih kart

Islandski organi so priglasili dve karti območij, ki so upravičena do pomoči, na osnovi dveh zaporednih klasifikacij NUTS: ena temelji na sedanji klasifikaciji NUTS za obdobje od 1. januarja 2007 do 31. decembra 2007, druga pa na novi klasifikaciji NUTS za obdobje od 1. januarja 2008 do 31. decembra 2013.

3.1. Predlagana karta za obdobje od 1. januarja 2007 do 31. decembra 2007

3.1.1. Metodologija in pokritost

Na Islandiji ima 6 regij na ravni NUTS IV manj kot 12,5 prebivalca na kvadratni kilometer: Austurland, Norðurland eystra, Norðurland vestra, Suðurland, Vestfirðir in Vesturland. Za vse navedene regije na ravni NUTS IV se predlaga, da so upravičene do državne regionalne pomoči.

Vključena območja imajo skupaj 96 010 prebivalcev in povprečno gostoto prebivalstva 0,95 prebivalca na kvadratni kilometer (9). Prebivalstvo, ki živi na teh območjih, šteje 31,4 % celotnega prebivalstva Islandije.

Predlagana karta območij, ki so upravičena do pomoči, za obdobje od 1. januarja 2007 do 31. decembra 2007 obsega zgoraj omenjenih šest regij na ravni NUTS IV, kakor je prikazano na karti v Prilogi 1 k tej odločbi.

Pregled občin, ki jih zajema karta regionalnih pomoči, za obdobje od 1. januarja 2007 do 31. decembra 2007 je v Prilogi 2 k tej odločbi.

3.1.2. Zgornje meje pomoči

Islandski organi predlagajo, da bi morala imeti vsa območja, ki so vključena v karti, možnost izkoristiti najvišje intenzivnosti pomoči, kakor je predvideno v smernicah Nadzornega organa o regionalni pomoči.

V spodnji razpredelnici 1 so navedene priglašene intenzivnosti pomoči.

Razpredelnica 1

Geografsko območje Splošna zgornja meja pomoči (BED) (10) Dodatek za srednje velika podjetja (11) (BED) Dodatek za mala podjetja (11) (BED) Vsa upravičena območja 15 % 10 % 20 %

3.2. Predlagana karta za obdobje od 1. januarja 2008 do 31. decembra 2013

3.2.1. Metodologija in pokritost

Z dopisom z dne 9. junija 2006 so islandski organi uradno zaprosili Eurostat, da sprejme novo klasifikacijo NUTS Islandije na dve regiji na ravni NUTS III. Navedeni dve regiji na ravni NUTS III sta regija glavnega mesta („Höfuðborgarsvæði“) na eni strani ter Islandija zunaj regije glavnega mesta („Landsbyggð“) na drugi strani. Regija na ravni NUTS III „Islandija zunaj regije glavnega mesta“ ustreza severozahodnemu, severovzhodnemu in južnemu volilnemu okrožju.

Z dopisom z dne 27. septembra 2006 je generalni direktor Eurostata obvestil islandske organe, da nova delitev Islandije na dve regiji na ravni NUTS III začne veljati s 1. januarjem 2008.

Vključena območja imajo skupaj 113 485 prebivalcev in povprečno gostoto prebivalstva 1,2 prebivalca na kvadratni kilometer (12). Prebivalstvo, ki živi na teh območjih, šteje 37,5 % celotnega prebivalstva Islandije.

Predlagano karto območij, ki so upravičena do pomoči, za obdobje 2008–2013 sestavljajo tri podeželska volilna okrožja, kakor je prikazano na karti v Prilogi 3 k tej odločbi.

Pregled občin, ki jih zajema karta regionalnih pomoči, za obdobje od 1. januarja 2008 do 31. decembra 2013 je v Prilogi 4 k tej odločbi.

3.2.2. Zgornje meje pomoči

Islandski organi predlagajo, da bi morala imeti vsa območja, ki so vključena v karti, možnost izkoristiti najvišje intenzivnosti pomoči.

V spodnji razpredelnici 2 so navedene priglašene intenzivnosti pomoči.

Razpredelnica 2

Geografsko območje Splošna zgornja meja pomoči (BED) (13) Dodatek za srednje velika podjetja (14) (BED) Dodatek za mala podjetja (14) (BED) Vsa upravičena območja 15 % 10 % 20 %

II. PRESOJA

1. Priglasitvene formalnosti

V poglavju 25.B.7 Smernic o državni pomoči (15) je opredeljeno, da: „regije države Efte, ki so upravičene do regionalne pomoči za naložbe na podlagi odstopanj in zgornje meje intenzivnosti pomoči za začetne naložbe, odobrene za vsako regijo, skupaj tvorijo karto regionalnih pomoči države Efte“.

Oblikovanje karte ne pomeni neposredne pomoči v smislu člena 61(1) Sporazuma EGP. Vendar daje potrditev karte skupaj s smernicami o regionalni pomoči okvir za dajanje pomoči v okviru shem regionalne pomoči.

S sprejetjem ustreznih ukrepov je islandska vlada tudi sprejela, da mora v skladu s členom 1(3) dela I Protokola 3 k Sporazumu o nadzornem organu in sodišču priglasiti enotno karto regionalnih pomoči (16). Priglasitev z dne 7. julija 2006 (dok. št.: 380966), kakor je bila spremenjena z dopisom z dne 25. oktobra 2006 (dok. št.: 395420) in dopolnjena z dopisom z dne 16. novembra 2006, pomeni popolno priglasitev. Islandski organi so s tem izpolnili svoje obveznosti na podlagi sprejetja ustreznih ukrepov in člena 1(3) dela I Protokola 3 k Sporazumu o nadzornem organu in sodišču. Zato bo Nadzorni organ skladno z odstavkom 86 poglavja 25.B.7 ocenil priglasitev na podlagi postopka iz člena 1(3) dela I Protokola 3 k Sporazumu o nadzornem organu in sodišču.

Nadzorni organ prouči priglasitev v skladu z merili, opredeljenimi v poglavju 25.B.3–4 Smernic o državni pomoči.

2. Uporaba ustreznih pravil o državni pomoči

2.1. Karta regionalnih pomoči za obdobje od 1. januarja 2007 do 31. decembra 2007

2.1.1. Metodologija in pokritost

V skladu s poglavjem 25.B.3.3.2 Smernic o državni pomoči so islandski organi predlagali metodo, ki temelji na geografskih regijah na ravni NUTS IV z gostoto prebivalstva manj kot 12,5 prebivalca na kvadratni kilometer.

Nadzorni organ ugotavlja, da ima predlagano območje, ki je upravičeno do pomoči, skupaj 96 010 prebivalcev in gostoto prebivalstva 0,95 prebivalca na kvadratni kilometer. Predlagana karta območij, ki so upravičena do pomoči, zajema 31,4 % celotnega prebivalstva Islandije. Skupna pokritost prebivalstva v višini 31,4 %, ki so jo islandski organi predlagali kot upravičeno, ne presega zgornje meje prebivalstva iz poglavja 25.B.3.3.1, ki je 31,6 % (17).

Nadzorni organ ugotavlja, da ta del predloga izpolnjuje ustrezna merila poglavja 25.B Smernic o državni pomoči.

2.1.2. Zgornje meje pomoči

Islandski organi so za splošne najvišje zgornje meje za vsa območja, vključena v karti regionalnih pomoči, predlagali 15 % bruto ekvivalenta dotacije (BED) za velika podjetja, z dodatkom 10 % za srednje velika podjetja in 20 % za mala podjetja.

Tak pristop je skladen s pogoji iz poglavja 25.B.4.1.2 Smernic o državni pomoči (18), v katerih je določeno: „Regije z nizko gostoto prebivalstva (ki ustrezajo ravni NUTS III ali manjše) in regije na ravni NUTS III ali njihovi deli, ki imajo kopensko mejo z državo, ki ni članica Evropskega gospodarskega prostora ali država Efte, so vedno upravičene do pomoči intenzivnosti 15 % BED“ (poudarek dodan).

Smernice o državni pomoči (19) nadalje določajo, da: „kadar je pomoč dodeljena malim in srednje velikim podjetjem, se lahko zgornje meje iz oddelka 25.B.4.1.2 povišajo za 20 % BED za pomoč, dodeljeno malim podjetjem, in za 10 % BED za pomoč, dodeljeno srednje velikim podjetjem“.

Zato Nadzorni organ sklepa, da so največje intenzivnosti regionalne pomoči za naložbe, kakor so predlagali islandski organi, v skladu s Smernicami o državni pomoči.

2.2. Karta regionalnih pomoči za obdobje od 1. januarja 2008 do 31. decembra 2013

2.2.1 Metodologija in pokritost

V skladu s poglavjem 25.B.3.3.2 Smernic o državni pomoči so islandski organi predlagali metodo, ki temelji na geografskih regijah na ravni NUTS III z gostoto prebivalstva manj kot 12,5 prebivalca na kvadratni kilometer.

Nadzorni organ ugotavlja, da ima predlagano območje, ki je upravičeno do pomoči, skupaj 113 485 prebivalcev in gostoto prebivalstva 1,2 prebivalca na kvadratni kilometer. Predlagana karta območij, ki so upravičena do pomoči, zajema 37,5 % celotnega prebivalstva Islandije. Skupna pokritost prebivalstva v višini 37,5 %, ki so jo islandski organi predlagali kot upravičeno, presega zgornjo mejo prebivalstva iz poglavja 25.B.3.3.1 (20). Vendar je Nadzorni organ predvidel možnost ponovne ocene pokritosti celotnega prebivalstva Islandije, če se spremeni klasifikacija z uvedbo več kot ene nove regije na ravni NUTS III (21). Zato je sprejemljiv višji odstotek pokritosti prebivalstva.

Nadzorni organ ugotavlja, da ta del predloga izpolnjuje ustrezna merila poglavja 25.B Smernic o državnih pomoči.

2.2.2. Zgornje meje pomoči

Islandski organi so za splošne najvišje zgornje meje za vsa območja, vključena v karti regionalnih pomoči, predlagali 15 % bruto ekvivalenta dotacije (BED) za velika podjetja z dodatkom 10 % za srednje velika podjetja in 20 % za mala podjetja.

Tak pristop je skladen s pogoji iz poglavja 25.B.4.1.2 Smernic o državni pomoči (22), v katerih je določeno: „Regije z nizko gostoto prebivalstva (ki ustrezajo ravni NUTS III ali manjše) in regije na ravni NUTS III ali njihovi deli, ki imajo kopensko mejo z državo, ki ni članica Evropskega gospodarskega prostora ali država Efte, so vedno upravičene do pomoči intenzivnosti 15 % BED“ (poudarek dodan).

Smernice o državni pomoči (23) nadalje določajo, da: „kadar je pomoč dodeljena malim in srednje velikim podjetjem, se lahko zgornje meje iz oddelka 25.B.4.1.2 povišajo za 20 % BED za pomoč, dodeljeno malim podjetjem, in za 10 % BED za pomoč, dodeljeno srednje velikim podjetjem“.

Zato Nadzorni organ sklepa, da so največje intenzivnosti regionalne pomoči za naložbe, kakor so predlagali islandski organi, v skladu s Smernicami o državni pomoči.

3. Področje uporabe Odločbe in kumulacija pomoči

Karti območij, ki so upravičena do pomoči, načeloma veljata od 1. januarja 2007 do 31. decembra 2013. Vendar je to lahko, kakor je določeno v poglavju 25.B.7 Smernic o državni pomoči (24), predmet vmesnega pregleda v letu 2010.

Odločba ne omejuje pristojnosti Nadzornega organa, da v skladu s členom 1(1) dela I Protokola 3 k Sporazumu o nadzornem organu in sodišču pregleda karti pred iztekom zgoraj navedenega obdobja.

Islandske organe je treba opozoriti, da pri uporabi shem regionalne pomoči v ladjedelništvu zgornja meja pomoči 12,5 % za regije iz „člena 61(3)(c)“ ne sme biti presežena glede na poglavje 24.B.3.3.6 Smernic o državni pomoči (25) v povezavi s poglavjem 45.B Smernic o državni pomoči.

Predlagane zgornje meje pomoči so kumulativne, kar pomeni, da se nanašajo na zgornjo mejo regionalne pomoči za naložbe iz vseh javnih virov, dodeljene določenemu naložbenemu projektu.

Nadalje se regionalna pomoč za naložbe ne more kumulirati s podporo de minimis za iste upravičene odhodke, da bi se tako izognilo najvišjim intenzivnostim pomoči, določenim v Smernicah državne pomoči.

Vsaka shema regionalne pomoči, ki ni skupinsko izvzeta in začne veljati po 31. decembru 2006 (26), se priglasi Nadzornemu organu v skladu s členom 1(3) dela I Protokola 3 k Sporazumu o nadzornem organu in sodišču.

Poleg tega se islandske organe opozori, da je treba v skladu s poglavjem 25.B.8 Smernic o državni pomoči vsako shemo regionalne pomoči, dodeljeno po 31. decembru 2006, ki vključuje pomoč za naložbe in ni skupinsko izvzeta, po potrebi ustrezno spremeniti in priglasiti Nadzornemu organu v skladu s členom 1(3) dela I Protokola 3 k Sporazumu o nadzornem organu in sodišču.

4. Sklepna ugotovitev

Priglašeni karti območij, ki so upravičena do pomoči, odsevata zahteve iz poglavja 25.B Smernic o državni pomoči, in zato Nadzorni organ lahko potrdi karti regij, upravičenih do pomoči po členu 61(3)(c) Sporazuma EGP –

SPREJEL NASLEDNJO ODLOČBO:

Člen 1

Nadzorni organ EFTA je sklenil odobriti predlog kart območij, ki so upravičena do pomoči, in najvišjih intenzivnosti pomoči na Islandiji, kakor je bil Nadzornemu organu priglašen z dopisom z dne 10. julija 2006 (dok. št.: 380966), spremenjen z dopisom z dne 25. oktobra 2006 (dok. št.: 395420) in dopolnjen z dopisom z dne 16. novembra 2006. Prilogi 1 in 3 k tej odločbi, ki kažeta karti regionalnih pomoči za Islandijo za obdobje od 1. januarja 2007 do 31. decembra 2007 (Priloga 1) in za obdobje od 1. januarja 2008 do 31. decembra 2013 (Priloga 3), sta sestavni del poglavja 25.B Smernic o državni pomoči. Prilogi 2 in 4 k tej odločbi navajata vse občine, ki so upravičene do regionalne pomoči za obdobje od 1. januarja 2007 do 31. decembra 2007 (Priloga 2) in za obdobje od 1. januarja 2008 do 31. decembra 2013 (Priloga 4).

Člen 2

Ne glede na člen 1(1) dela I Protokola 3 k Sporazumu o nadzornem organu in sodišču je treba karti območij, upravičenih do regionalne pomoči za naložbe, uporabljati od 1. januarja 2007 do 31. decembra 2013.

Člen 3

Ta odločba je naslovljena na Republiko Islandijo.

Člen 4

Besedilo v angleškem jeziku je edino verodostojno.

V Bruslju, 6. decembra 2006 Za Nadzorni organ EFTA Bjørn T. GRYDELAND Predsednik Kristján Andri STEFÁNSSON Član kolegija

(1) V nadaljnjem besedilu Nadzorni organ.

(2) V nadaljnjem besedilu Sporazum EGP.

(3) V nadaljnjem besedilu Sporazum o nadzornem organu in sodišču.

(4) Smernice o uporabi in razlagi členov 61 in 62 Sporazuma EGP in člena 1 Protokola 3 k Sporazumu o nadzornem organu in sodišču, ki jih je sprejel in izdal Nadzorni organ EFTA dne 19. januarja 1994, objavljeno v UL L 231, 3.9.1994, Dodatek EGP št. 32. Smernice so bile nazadnje spremenjene 25. oktobra 2006. V nadaljnjem besedilu „Smernice o državni pomoči“. Smernice o državni pomoči so dostopne na: http://www.eftasurv.int/fieldsofwork/fieldstateaid/guidelines/

(5) Odstavek 92.

(6) Kakor je opredeljeno v „Statističnih regijah v državah Efte in državah kandidatkah“, izdaji Komisije Evropskih skupnosti in Statističnega urada Evropskih skupnosti iz leta 2001

(7) Dejanski podatek je 2,9 prebivalca na kvadratni kilometer.

(8) Odstavek 21.

(9) Podatki o prebivalstvu temeljijo na oceni prebivalstva na dan 1. oktober 2006.

(10) Bruto ekvivalent dotacije.

(11) Kakor je opredeljeno v Prilogi I k Uredbi Komisije (ES) št. 364/2004 z dne 25. februarja 2004 o spremembi Uredbe (ES) št. 70/2001, UL L 63, 28.2.2004, str. 22, vključena v Sporazumu EGP prek točke 1(f) Priloge XV s Sklepom Skupnega odbora EGP št. 131/2004 z dne 24.9.2004 (UL L 64, 10.3.2005, str. 67 in Dopolnila EGP št. 12, str. 42), ali katere koli naslednje uredbe.

(12) Podatki o prebivalstvu temeljijo na oceni prebivalstva na dan 1. april 2006.

(13) Bruto ekvivalent dotacije.

(14) Kakor je opredeljeno v Prilogi I k Uredbi Komisije (ES) št. 364/2004 z dne 25. februarja 2004 o spremembi Uredbe (ES) št. 70/2001, UL L 63, 28.2.2004, str. 22, vključena v Sporazumu EGP prek točke 1(f) Priloge XV s Sklepom Skupnega odbora EGP št. 131/2004 z dne 24.9.2004 (UL L 64, 10.3.2005, str. 67 in Dopolnila EGP št. 12, str. 42), ali katere koli naslednje uredbe.

(15) Odstavek 81.

(16) Odstavek 85.

(17) Odstavek 21.

(18) Odstavek 37.

(19) Odstavek 38.

(20) Odstavek 21.

(21) Odstavek 37.

(22) Odstavek 37.

(23) Odstavek 38.

(24) Odstavek 89.

(25) Odstavek 26(c).

(26) Odstavka 11 in 90 poglavja 25.B Smernic o državni pomoči.

PRILOGA 1 KARTA REGIONALNIH POMOČI 2007

PRILOGA 2 SEZNAM OBČIN, KI SO VKLJUČENE V KARTI REGIONALNIH POMOČI ZA OBDOBJE OD 1. JANUARJA 2007 DO 31. DECEMBRA 2007 Regije NUTS IV Občine Zahodna regija (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Regija zahodnih fjordov (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Severozahodna regija (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Severovzhodna regija (Norðurland-vestra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Vzhodna regija (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Južna regija (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

PRILOGA 3 KARTA REGIONALNIH POMOČI ZA OBDOBJE OD 1. JANUARJA 2008 DO 31. DECEMBRA 2013